b'\n_START_ARTICLE_\nAften (digt)\n_START_PARAGRAPH_\n"Aften", nok bedre kendt som "Stille, hjerte, sol g\xc3\xa5r ned", er et digt af Jeppe Aakj\xc3\xa6r fra samlingen R\xc3\xa6bild-Kantate (1912). Digtet blev ogs\xc3\xa5 offentliggjort i Politiken 4. august samme \xc3\xa5r. Det er sat i musik af Thomas Laub i 1915 og er optaget i H\xc3\xb8jskolesangbogen._NEWLINE_Aakj\xc3\xa6r skrev digtet til en fejring af den dansk-amerikanske samh\xc3\xb8righed i Tivoli. Senere brugte han ogs\xc3\xa5 digtet som introduktion i sin boge Hedevandringer (1915)._NEWLINE_Digtet er en del af lyrikantologien i Kulturkanonen fra 2006.\n_START_SECTION_\nDigtet\n_START_PARAGRAPH_\n"Aften" indeholder fire strofer p\xc3\xa5 hver fem linjer, hvoraf den sidste er gennemg\xc3\xa5ende i alle strofer ("Stille, stille, hjerte, sol g\xc3\xa5r ned" \xe2\x80\x93 deraf det folkelige navn). De fire \xc3\xb8vrige linjer f\xc3\xb8lger rimm\xc3\xb8nsteret A-B-A-B._NEWLINE_Indholdsm\xc3\xa6ssigt er der tale om et stemningsbillede, som man kunne opleve det p\xc3\xa5 heden ved aftentime, hvor Aakj\xc3\xa6r indfanger b\xc3\xa5de lyset, lyde (humlebiens brummen), dyrene (ogs\xc3\xa5 viben og storke) og landskabet (hede, sti, mose, dam), mens menneskets aktiviteter kun svagt noteres ("Fjerne ruder \xc3\xb8sterp\xc3\xa5").\n_START_SECTION_\nMusikindspilninger\n_START_PARAGRAPH_\nSom sang er "Stille, hjerte, sol g\xc3\xa5r ned" indspillet af en r\xc3\xa6kke kunstnere, heriblandt af en r\xc3\xa6kke kor. Fra nyere tid kan n\xc3\xa6vnes Pia Raug og Steve Dobrogosz p\xc3\xa5 albummet L\xc3\xa6ngsel (1987) og Lis S\xc3\xb8rensen p\xc3\xa5 albummet Danmark nu blunder den lyse nat (2003).'